Dinópolis

Dinópolis ye un parque paleontolochico de dinosauros situato en Teruel, Aragón, o mas gran de tota Europa. A suya seu principal ubrió a o publico l'1 de chunio de 2001 y fa parti de Territorio Dinópolis, un rete de museus que incluye atras siet seus distribuyitas por a provincia de Teruel. En as instalacions de Dinópolis-Teruel s'integra o Museu Aragonés de Paleontolochía, chestionato por a Fundación Conjunto Paleontológico de Teruel-Dinópolis. O parque ye destinato prencipalment a lo conoiximiento infantil d'a epoca churasica y totas as suyas actividaz permiten a lo vesitant pasar un día divertito descubrindo as reproduccions a mida real d'os antipasatos animals. Historia Os oríchens d'o prochecto se troban en zaguerías d'a decada de 1990, en o contexto d'a valorización d'o patrimonio paleontolochico teruelano y d'as estrategias de desarrollo territorial empentatas en a provincia. Por ixas envueltas dimpués de l'enguero mundial d'a cinta Jurassic Park a calentura por os dinosauros invadió o mundo y surtioron diversas inciativas pa aprofitar l'empentón comercial d'a cinta. En 1998 o Gubierno d'Aragón creyó a Fundación Conjunto Paleontológico de Teruel-Dinópolis con un equipo especializato en investigación, conservación y difusión d'a paleontolochía. A seu prencipal ubrió as suyas puertas l'1 de chunio de 2001. O parque fue promovito por o Gubierno d'Aragón y desarrollato a traviés de l'Instituto Aragonés de Fomento (IAF), organismo que fegura en a documentación oficial d'o prochecto como propietario d'os terrenos y instalacions y como promotor d'as ampliacions posteriors. O Museu Aragonés de Paleontolochía fue creyato en febrero de 2004 por o Departamento d'Educación, Cultura y Esporte d'o Gubierno d'Aragón y quedó integrato en a ofierta de Dinópolis-Teruel. En chunio de 2023 o parque incorporó o recorrito tematico Mar Jurásico, integrato en o plan director de millora y ampliación d'o complexo. Organización y actividat cientifica A dimensión cientifica d'o prochecto s'articula arredol d'a Fundación Conjunto Paleontológico de Teruel-Dinópolis, institución vinculata a o Gubierno d'Aragón que desarrolla tareas d'investigación, conservación y difusión d'o patrimonio paleontolochico. A fundación chestiona o Museu Aragonés de Paleontolochía, cualas coleccions se configuroron inicialment pa o recorrito expositivo de Dinópolis y s'han enamplato con materials procedents de prochectos d'investigación y depositos institucionals. Territorio Dinópolis As seus que integran Territorio Dinópolis son as siguients: Instalacions y contenitos A seu prencipal arrocla espacios expositivos, recorritos tematicos, arias audiovisuals y zonas tematicas a l'aire libre. Entre os suyos contenitos fegura o Museu Aragonés de Paleontolochía, integrato en Dinópolis-Teruel, cualo recorrito expositivo s'organiza en cuatre salas adedicatas a o mundo acuatico, os dinosauros, a extinción y os mamiferos. O parque conta asinas mesmo con os recorridos tematicos El viaje en el tiempo, El último minuto y Mar Jurásico, amás d'un cine 3D y d'o simulador virtual 4D Terra Colossus. Entre as arias exteriors destacan Tierra Magna, con esculturas de grandaria natural de dinosauros descritos en a provincia de Teruel, Paleosenda y Sauriopark. O programa d'o parque se completa con espectaclos d'animación y divulgación paleontolochica. Afluyencia En 2019 o conchunto heba recibiu ya mas de 3 millons de visitas. Seguntes datos oficials d'o Gubierno d'Aragón, Dinópolis y as suyas siet seus recibioron 152.816 vesitants mientres a temporata 2025. Se veiga tamién Museu Aragonés de Paleontolochía Museo de Ciencias Naturals d'a Universidat de Zaragoza Referencias Vinclos externos (es) Pachina oficial de Dinopolis. (es) Fundación Conchunto Paleontolochico de Teruel-Dinópolis